**§ 1.** Revisionen udføres af en statsautoriseret eller registreret revisor.

**Bilag A - Instruks for revision af tilskud til gennemførelse af fælles erhvervsfremstød i udlandet og delegationsbesøg til Danmark**

Instruksen er udstedt i henhold til de til enhver tid gældende retningslinjer for tilskud til gennemførelse af fælles erhvervsfremstød i udlandet og delegationsbesøg til Danmark, som findes [her](https://thetradecouncil.dk/services/eksport/eksportfremstoed).

Der henvises desuden til Rigsrevisionens hjemmeside for standarder for offentlig revision af tilskudsprojekter, som findes [her.](http://www.rigsrevisionen.dk/bagved-revisionen/erklaeringer-om-offentlig-revision/)

*Stk. 2.* I tilfælde af revisorskift i projektperioden skal den tiltrædende revisor rette henvendelse til den fratrædende revisor, der har pligt til at oplyse grundene til fratrædelsen samt give alle relevante oplysninger om projektet/virksomheden, som revisors erklæring vedrører.

**§ 2.** Revisionen foretages i overensstemmelse med god offentlig revisionsskik, således som dette begreb er fastlagt i § 3 i lov om revisionen af statens regnskaber mv. (lovbekendtgørelse nr. 3 af 7. januar 1997 med de ændringer, der følger af § 1 i lov nr. 590 af 13. juni 2006 og lov nr. 1272 af 21. december 2011.) og nærmere præciseret i stk. 2 og §§ 3-7.

*Stk. 2.* Revisionen kan udføres ved stikprøvevise undersøgelser bl.a. ud fra en vurdering af væsentlighed og risiko.

**§ 3.** Revisionens omfang afhænger af koordinators administrative struktur og forretningsgange, herunder den interne kontrol og andre forhold af betydning for regnskabsaflæggelsen. Desuden har tilskuddets (tilsagnets) størrelse betydning for revisionens omfang.

**§ 4.** Ved revisionen skal revisor påse, at bilag 3 er underskrevet af tegningsberettiget og herudover efterprøve:

1. Om koordinators eget tidsforbrug og afholdte omkostninger er hensigtsmæssig registreret, herunder med en timepris, der afspejler den reelle omkostning.
2. Om projektregnskabet er rigtigt, dvs. uden væsentlige fejl og mangler.
3. Om de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter, samt med indgåede aftaler og sædvanlig praksis.
4. Om tilskudsbetingelserne er opfyldt, herunder bestemmelserne i de i tilsagnsbrevet anførte retningslinjer, inklusiv at deltagende virksomheder er tilskudsberettigede, jf. udfyldte virksomhedsskemaer, samt om koordinator har opnået eller opnår tilskud eller garanti fra andre offentlige ordninger eller EU-ordninger til samme aktiviteter, som TC yder tilskud til.
5. Om tilskuddet er anvendt i overensstemmelse med formålet.
6. Om koordinator har udvist sparsommelighed, herunder har indhentet flere tilbud ved større opgaver, herunder messer og indkøb internt eller i datterselskaber.
7. Om de oplysninger, som koordinator har meddelt TC om gennemførte aktiviteter og opnåede resultater, er dokumenterede eller sandsynliggjort.

**§ 5.** Koordinator skal give revisor de oplysninger, som må anses af betydning for revisionen jf. denne instruks. Koordinator skal give revisor adgang til at foretage de undersøgelser, denne finder nødvendige og skal sørge for, at revisor får de oplysninger og den bistand, som revisor anser for nødvendig for udførelsen af sit hverv.

**§ 6.** Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med midlernes forvaltning, påhviler det revisor straks at give koordinator meddelelse herom, samt at påse, at koordinators ledelse inden 3 uger giver TC meddelelse herom. I modsat fald er det revisors pligt at orientere TC. Revisors bemærkninger indsendes sammen med meddelelsen.

*Stk. 2.* Det samme gælder, hvis revisor under sin revision eller på anden måde bliver opmærksom på, at projektets gennemførelse er usikker af økonomiske eller andre grunde.

**§7.** Det reviderede projektregnskab (indeholdende de tilskudsberettigede udgifter og de enkelte deltagende virksomheders egenbetaling relateret til de tilskudsberettigede udgifter samt evt. offentlige tilskud, jf. § 4 stk. 4) forsynes med en revisionserklæring. Forbehold skal fremgå af erklæringen.

*Stk. 2.* Der skal anvendes den til enhver tid gældende revisionserklæring (ISA 700), der er gældende for revisioner, der foretages i overensstemmelse med god offentlig revisionsskik.

*Stk. 3.* Revisor skal i forbindelse med revisionen af det afsluttende regnskab afgive en revisionsberetning, hvis der i revisionserklæringen er taget forbehold eller revisor har kommentarer eller fremhævelse af forhold i erklæringen. Beretningen kan afgives i tilslutning til erklæringen eller i en revisionsprotokol.

*Stk. 4.* Genpart af revisionsberetningen indsendes af koordinator til TC sammen med det reviderede projektregnskab.